## Pravilnik o obračunavanju i plaćanju posebnog poreza na naftne derivate, iskazivanju i dostavljanju izvješća te pravu na povrat posebnog poreza

### NN 109/1996 (27.12.1996.), Pravilnik o obračunavanju i plaćanju posebnog poreza na naftne derivate, iskazivanju i dostavljanju izvješća te pravu na povrat posebnog poreza

# MINISTARSTVO FINANCIJA

Na temelju članka 21. Zakona o posebnom porezu na naftne derivate ("Narodne
novine" br. 51/94.), ministar financija donosi

## **PRAVILNIK**

### **O OBRAČUNAVANJU I PLAĆANJU POSEBNOG POREZA NA NAFTNE DERIVATE, ISKAZIVANJU I DOSTAVLJANJU IZVJEŠĆA TE PRAVU NA POVRAT POSEBNOG POREZA**

Članak 1.

(1) Ovim Pravilnikom uređuje se oblik i sadržaj Izvješća o proizvedenim,
uvezenim, i prerađenim količinama sirove nafte i naftnih derivata, obračunatom
i plaćenom posebnom porezu na naftne derivate i stanju zaliha te oblik
i sadržaj Prijave mjesta i smještaja proizvođačkih i veleprodajnih skladišta
naftnih derivata i Izjave o uvezenim količinama naftnih derivata koje se
skladište u vlastito veleprodajno skladište.

(2) Obrasci izvješća Prijave i Izjave iz st. 1. ovoga članka sastavni
su dio ovoga Pravilnika.

Članak 2.

Mjesečno i godišnje Izvješće o stanju zaliha, proizvedenim, uvezenim,
isporučenim i prerađenim količinama sirove nafte te uslužnoj preradi sirove
nafte, porezni obveznici posebnog poreza na naftne derivate podnose na
Obrascu IZ-NA-1.

Članak 3.

(1) Mjesečno i godišnje Izvješće o stanju zaliha, proizvedenim, uvezenim,
isporučenim i izvezenim količinama naftnih derivata porezni obveznici posebnog
poreza na naftne derivate podnose na Obrascu IZ-NA-2.

(2) Porezni obveznici koji su prijavili veleprodajno skladište podnose
mjesečno odnosno godišnje izvješće iz stavka 1. ovoga članka i u slučaju
kada u tijeku izvještajnog razdoblja nisu imali nikakve promjene na prijavljenom
veleprodajnom skladištu.

Članak 4.

(1) Mjesečno i godišnje Izvješće o obračunanom i uplaćenom posebnom
porezu na naftne derivate, porezni obveznici posebnog poreza na naftne
derivate podnose na Obrascu P-NA.

(2) U stupac br. 3. obrasca P-NA unose se količine iz 9. retka obrasca
IZ-NA-2.

(3) Specifikaciju obračunanog iznosa posebnog poreza po datumima dospijeća
porezni obveznici podnose na Obrascu P-NA-1 koji se dostavlja u privitku
obrasca P-NA.

Članak 5.

Izvješća iz čl. 2., 3. i 4. ovoga Pravilnika porezni obveznici posebnog
poreza na naftne derivate podnose do 15. u mjesecu za protekli mjesec kod
mjesečnog izvješćivanja i do 31. siječnja tekuće godine za proteklu godinu
kod godišnjeg izvješćivanja.

Članak 6.

(1) Prijavu mjesta i smještaja proizvođačkih i veleprodajnih skladišta
naftnih derivata, porezni obveznici posebnog poreza na naftne derivate
podnose na Obrascu PRIJAVA u roku i na način propisan u čl. 7. Zakona o
posebnom porezu na naftne derivate.

(2) Izjavu o uvezenim količinama naftnih derivata koje se skladište
u vlastito veleprodajno skladište daju porezni obveznici posebnog poreza
carinarnici prilikom carinjenja ako uvezene naftne derivate skladište u
vlastito prijavljeno veleprodajno skladište. Izjavu prethodno ovjerava
nadležna ispostava Porezne uprave kod koje je prijavljeno veleprodajno
skladište.

Članak 7.

(1) Uvezene količine koje su isporučene izravno krajnjim potrošačima,
za koje je posebni porez na naftne derivate obračunala carinarnica (čl.
8. st. 4.) iskazuju se mjesečno odnosno godišnje u obrascu IZ-NA-2 na rednom
broju 11.

(2) Posebni porez koji je na količini iz stavka 1. ovoga članka obračunala
carinarnica i koji je plaćen prilikom carinjenja u skladu s carinskim propisima
porezni obveznik iskazuje na obrascu P-NA na rednom broju 12.

Članak 8.

(1) Ako se izvezu naftni derivati na koje je plaćen posebni porez, izvoznik
ima pravo na povrat posebnog poreza.

(2) Zahtjev za povrat plaćenog posebnog poreza iz st. 1. ovoga članka
podnosi se ispostavi Porezne uprave prema sjedištu izvoznika.

Članak 9.

Zahtjevu za povrat plaćenog posebnog poreza iz čl. 8. ovoga Pravilnika
izvoznik prilaže dokaz o obavljenom izvozu: kopiju izvozne carinske deklaracije
s potvrdom nadležne carinarnice da je obavljeno izvozno carinjenje i da
su naftni derivati napustili teritorij Republike Hrvatske, dokaz da je
naplata obavljena u skladu s propisima kojima je uređeno vanjskotrgovinsko
i devizno poslovanja, te dokaz o plaćenom posebnom porezu na naftne derivate
koji se izvoze.

Članak 10.

Godišnja izvješća za 1996. godinu porezni obveznici podnose na obrascima
iz ovoga Pravilnika.

Članak 11.

Danom primjene ovoga Pravilnika prestaje vrijediti Pravilnik o obračunavanju
i plaćanju posebnog poreza na naftne derivate, iskazivanju i dostavljanju
izvješća te oslobađanju od plaćanja posebnog poreza ("Narodne novine" br.
59/94).

Članak 12.

(1) Ovaj Pravilnik stupa na snagu danom objave u "Narodnim novinama"
a primjenjuje se od 1. siječnja 1997. godine.

Ministar financija
**mr. Božo Prka,** v. r.

![](dodatni/366122.gif)

![](dodatni/366123.gif)

![](dodatni/366124.gif)

![](dodatni/366125.gif)

![](dodatni/366126.gif)

Pravilnik, NN 109/1996-2140